F'Raħal Ġdid il-PM Muscat jitkellem dwar is-suċċessi ta' Gvern Laburista...ma jweġibx għal appelli minn diversi persuni biex jerġa jaħsibha u jibqa' Mexxej Laburista sal-elezzjoni ġenerali li jmiss 'Qiegħed hawn biex ngħidilkom grazzi, grazzi ta' din it-triq li qed ngħixu flimkien,' qal Muscat illi fakkar kif fil-bidu tat-tmexxija tiegħu kien hemm min kellu d-dubju. "Jekk dan il-moviment għandu karatteristika waħda li jintgħaraf minn ħaddieħor huwa li ma jissupervja qatt. Aħna ma naħsbux li nafu kollox," qal il-Mexxej Laburista meta kien qed jitkellem f'Raħal Ġdid f'attività tal-massa biex tfakkar l-10 sena minn meta kien elett Mexxej Laburista. F'diskors li dam madwar nofs siegħa l-PM Muscat għamel elenku sħiħ tas-suċċessi tal-gvern, iżda ma rreaġixxiex għal appelli, saħansitra minuti qabel ma tkellem, dwar il-futur politiku tiegħu. Kienu bosta fuq l-istazzjon ONE qabel id-diskors u anke dawk li tkellmu qabel id-diskors ta' Muscat innifsu li sostnew illi Muscat għandu jibqa' mexxej Laburista. Dan wara li dalgħodu kien ippublikat artiklu mid-Deputat Mexxej Laburista Chris Fearne li appella biex Muscat ma jżommx mal-wegħda li jirreżenja wara l-elezzjonijiet tal-Parlament Ewropew u jibqa' jmexxi. Muscat kien wiegħed illi hu għandu road map għal 15-il sena, ħamsa fl-oppożizzjoni u 10 snin fil-Gvern. S'issa Muscat ilu Prim Ministru ħames snin. 'Dejjem ħsibna fil-kwalità tal-ħajja tan-nies' Intant huwa fakkar kif il-Moviment Laburista infetaħ għal tant nies għax pajjiżna kiber. "Ħsibna u emminna li pajjiżna huwa tal-Maltin u l-Għawdxin kollha." Muscat għamel elenku tal-miżuri li ħa Gvern Laburista, fosthom child care b'xejn, djar fil-komunitajiet għal persuni b'diżabilità, traħħis fil-kontijiet tad-dawl u l-ilma, żieda fil-pensjonijiet u stabilità fil-prezzijiet tal-enerġija. "Dejjem żammejna f'moħħna il-ħsieb li ntejbu l-kwalità tal-ħajja ta' tant nies," sostna Muscat li fakkar kif tnaqqas il-faqar taħt il-Gvern li jmexxi. Huwa qal li dan il-gvern għandu l-akbar ċertifikat tal-ħolqien tax-xogħol u titjib ekonomiku. "Il-pajjiż 10 snin ilu kien joħloq 4,000 post tax-xogħol ġdid fis-sena, illum qed noħolqu 11,000 fis-sena. Il-qgħad niżel għal taħt l-2,000 persuna. Minn defiċit, illum il-pajjiż qed jagħmel surplus. Surplus li qed nużaw fejn hemm bżonn..." Muscat għamel referenza għall-qalba tal-Power Station għall-gass, it-tneħħija tal-libell kriminali, id-dritt li ħaddiema fil-korpi dixxiplinati jissieħbu f'unjin, id-dritt tal-vot għaż-żgħażagħ ta' 16-il sena u aktar. "Tajna leħen lil min ma kellux...politika tal-ugwaljanza, għalhekk daħħalna l-unjoni ċivili u żwieġ indaqs għal kulħadd...servizz tal-IVF b'xejn, liġijiet kontra l-vjolenza speċjalment kontra n-nisa." Huwa għamel referenza għall-kwoti billi fakkar li r-rappreżentanza tan-nisa fil-Parlament qajla inbidlet fl-aħħar snin. Huwa qal li Raħal Ġdid huwa simbolu tas-soċjetà Maltija, post ta' nies ħaddiema li uliedhom mxew il' quddiem. "Tħares madwarek u tara ċentru tas-saħħa fejn tista' tieħu l-kura b'xejn, skola fejn kull tifel u tifla għandhom dritt ta' edukazzjoni b'xejn u kemm taqsam it-triq u ssib il-kampus tal-Mcast fejn ukoll tista' timxi 'l quddiem..." Muscat semma' wkoll il-viżjoni tal-eks PM u Mexxej Laburista Dom Mintoff ta' soċjeta li se tinfetaħ għal popli differenti. 'Kien hemm episodji li stajna evitajna, imma...' F'diskors mqanqal l-eks Deputat Mexxej Laburista Louis Grech u llum konsulent tal-Gvern fil-kabinett qal illi llum kulħadd japprezza dak li għamel il-Gvern fl-ekonomija, fil-qasam tal-impjiegi, drittijiet ċivili imma anke l-bidla fil-mentalità permezz ta' aċċettazzjoni ta' dak li qabel kien tabù. Hu żvela kif 30% tal-manifest elettorali 2017 diġa bdiet il-ħidma fuqhom. "Kien hemm episodji li stajna evitajna," sostna Grech li ammetta li Gvern Laburista ħa deċiżjonijiet li darrsu, imma mill-ewwel irrimarka illi meta twieżen dak li sar fl-aħħar ħames snin, il-miżien ixaqleb aktar lejn il-pożittiv. Grech qal li Muscat kien protagonist li qed jikteb l-istorja, "Ġuż mur għidlek 14-il sena ilu kif kienet se titbiddel ħajtek u tbiddel dik ta' tant nies, b'tant riżultati," qal Grech għall-PM li deher emozzjonat. Bejn anedottu u tnejn, Grech semma' kif l-agħar mumenti ta' Muscat kien meta kienu jiġu attakkati l-membri tal-familja tiegħu. "Din tal-lum hija ċelebrazzjoni tal-futur. Nuru l-kuraġġ għal Malta ta' għada...f'inqas minn sena se jkollna l-elezzjonijiet tal-Parlament Ewropew. Nemmen li għal darba oħra se terġgħu tagħtu l-fiduċja tagħkom lil Muscat. Il-Kandidati Laburisti dejjem ġabu fuq quddiem l-interess tal-pajjiż."